জুলাই গণঅভ্যুত্থান স্মৃতি জাদুঘর

জুলাই গণঅভ্যুত্থান স্মৃতি জাদুঘর বা জুলাই স্মৃতি জাদুঘর হলো একটি প্রস্তাবিত স্মৃতি জাদুঘর যা বাংলাদেশের রাজধানী ঢাকার শেরে বাংলা নগরে অবস্থিত ঐতিহাসিক গণভবনকে জনগণের জন্য উন্মুক্ত করে প্রতিষ্ঠা করা হচ্ছে।  ২০২৪ সালের ৫ সেপ্টেম্বর, অন্তর্বর্তীকালীন সরকারের প্রধান উপদেষ্টা ড. মুহাম্মদ ইউনূসের সভাপতিত্বে উপদেষ্টা পরিষদের পঞ্চম বৈঠকে এই সিদ্ধান্ত গৃহীত হয়।

 ইতিহাস 
থাম্ব|’জুলাই গণঅভ্যুত্থান স্মৃতি জাদুঘর’ বানানোর লক্ষ্যে  গণভবন পরিদর্শনে যান শিল্প উপদেষ্টা আদিলুর রহমান খান, যুব ও ক্রীড়া উপদেষ্টা আসিফ মাহমুদ সজীব ভূঁইয়া এবং তথ্য ও সম্প্রচার মন্ত্রণালয়ের উপদেষ্টা নাহিদ ইসলাম (৭ সেপ্টেম্বর ২০২৪)
ঢাকার শেরে বাংলা নগরে অবস্থিত জুলাই গণঅভ্যুত্থান স্মৃতি জাদুঘর অসহযোগ আন্দোলন সফল হওয়ার আগ পর্যন্ত বাংলাদেশের প্রাক্তন প্রধানমন্ত্রী শেখ হাসিনার সরকারি বাসভবন হিসেবে ব্যবহৃত হত। শেখ মুজিবুর রহমান ১৯৭৪ সালে এর নির্মাণকাজ শেষ হলে সেখানে অফিস শুরু করেন, যদিও তিনি নিজে ধানমন্ডির ৩২ নম্বরের বাসভবনে বসবাস করতেন। ২০২৪ সালের ৫ আগস্ট ছাত্র-জনতার গণঅভ্যুত্থানের ফলে শেখ হাসিনা পদত্যাগ করে ভারতে পালিয়ে গেলে হাজার হাজার জনতা গণভবনে প্রবেশ করে উল্লাস করে এবং কিছু আসবাবপত্র নিয়ে যায়। পরবর্তীতে, এই ঐতিহাসিক স্থাপনাটিকে জনগণের স্মৃতিরক্ষার স্থান হিসেবে সংরক্ষণ করার সিদ্ধান্ত গৃহীত হয় এবং ‘জুলাই গণঅভ্যুত্থান স্মৃতি জাদুঘর’ হিসেবে রূপান্তর করার পরিকল্পনা করা হয়। ১ জুন ২০২৫ সালে সংস্কৃতি বিষয়ক মন্ত্রণালয়ের উপদেষ্টা মোস্তফা সরয়ার ফারুকী জানিয়েছিলেন যে জুলাই গণ-অভ্যুত্থান দিবসে জাদুঘরটি চালু করা হবে।

বাংলাদেশের সাবেক প্রধানমন্ত্রী শেখ হাসিনার সরকারের পতনের পর ৬ আগস্ট ২০২৪ বাংলাদেশ সেনাবাহিনী ভবনটির ব্যবস্থাপনার দায়িত্ব নেয়। শেখ হাসিনা পদত্যাগের পর গঠিত অন্তর্বর্তীকালীন সরকার প্রাক্তন প্রধানমন্ত্রীর সরকারি বাসভবনটিকে জাদুঘরে রূপান্তরিত করার সিদ্ধান্ত নেয়। ২০২৪ সালের ৫ সেপ্টেম্বর প্রধান উপদেষ্টা মুহাম্মদ ইউনূসের সভাপতিত্বে উপদেষ্টা পরিষদের পঞ্চম বৈঠকে এই সিদ্ধান্ত গৃহীত হয়।

এ পরিপ্রেক্ষিতে ৭ সেপ্টেম্বর ২০২৪ এ গণভবন পরিদর্শন করেন অন্তর্বর্তী সরকারের তিন উপদেষ্টা নাহিদ ইসলাম, আসিফ মাহমুদ সজীব ভূঁইয়া এবং আদিলুর রহমান খান। পরবর্তীতে ২০২৪ সালের ২৮ অক্টোবর অন্তর্বর্তী সরকারের উপদেষ্টা আদিলুর রহমান খান, নাহিদ ইসলাম ও আসিফ মাহমুদসহ প্রধান উপদেষ্টা অধ্যাপক ইউনূস গণভবন পরিদর্শন করেন।

২ নভেম্বর ২০২৪ জুলাই গণ-অভ্যুত্থান স্মৃতি জাদুঘর’ বাস্তবায়নে লেখক ও গবেষক এবাদুর রহমানকে আহ্বায়ক করে ১৭ সদস্যের এক কমিটি ঘোষণা করা হয়।

২০২৫ সালের জানুয়ারিতে যুক্তরাজ্যের দ্য সানডে টাইমস পত্রিকা গণভবন নিয়ে এক প্রতিবেদন প্রকাশ করে। ঐ প্রতিবেদনে যুক্তরাজ্যের দল লেবার পার্টির মন্ত্রী টিউলিপ সিদ্দিকের প্রচারপত্র ও পোস্টার, আন্তর্জাতিক গণমাধ্যমে শেখ হাসিনার শাসনামলে অনুসন্ধানী প্রতিবেদনের প্রকাশ আটকে দিতে আইনি পরামর্শপত্র, বিদেশি ব্যাংকে হিসাব খোলার আবেদনপত্র, শেখ মুজিবুর রহমানকে সপরিবার হত্যার ঘটনার সাথে সম্পৃক্ত একাধিক কূটনৈতিক তারবার্তার কপি, জেমোলজিক্যাল ইনস্টিটিউট অব আমেরিকার হীরার মান যাচাইয়ের সনদ, জার্মানির মন্টব্ল্যাঙ্ক কোম্পানির প্রস্তুতকৃত প্রায় দেড় হাজার মার্কিন ডলার (ডলারের বর্তমান দরে বাংলাদেশি মুদ্রায় ১ লাখ ৮৪ হাজার টাকার বেশি) মূল্যের সোনার প্রলেপযুক্ত কলম, নামী ব্র্যান্ডের শপিং ব্যাগ, বিদেশি বিশিষ্টজনদের উপহার দেওয়া বিভিন্ন পোশাক-গয়না, তৈজসপত্রসহ আরও নানা ধরণের জিনিস পত্র পাওয়ার কথা উল্লেখ করা হয়।
 অবস্থান 
এটি মিরপুর সড়কের পশ্চিম পাশে ও লেকসড়কের ক্রসিং-এ অবস্থিত এবং জাতীয় সংসদ ভবন থেকে পাঁচ মিনিটের হাঁটা দূরত্বে অবস্থিত। এই অঞ্চলটি ঢাকার সবচেয়ে নিরাপত্তাবেষ্টিত এলাকা। গণভবন থেকে প্রধানমন্ত্রীর কার্যালয় ও জাতীয় সংসদের দূরত্ব সামান্য।

 আরও পড়ুন 
 অসহযোগ আন্দোলন (২০২৪)

 তথ্যসূত্র 

বিষয়শ্রেণী:বাংলাদেশের স্মৃতি জাদুঘর
বিষয়শ্রেণী:ঢাকার জাদুঘর
বিষয়শ্রেণী:ছাত্র-জনতার অভ্যুত্থানের স্মৃতিস্তম্ভ ও স্মারক